CELEX ID: 32011R0228
Publication Date: 2011-03-07

Document:
KOMISIJOS REGLAMENTAS (ES) Nr. 228/2011
2011 m. kovo 7 d.
kuriuo iš dalies keičiamos Europos Parlamento ir Tarybos reglamento (EB) Nr. 1222/2009 nuostatos dėl C1 klasės padangų sukibimo su šlapia danga bandymo metodo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 1222/2009 dėl padangų ženklinimo atsižvelgiant į degalų naudojimo efektyvumą ir kitus esminius parametrus (1), ypač į jo 11 straipsnio c punktą,
kadangi:
(1)
Remiantis Reglamento (EB) Nr. 1222/2009 I priedo B dalimi, C1 klasės padangų sukibimo su šlapia danga rodiklis nustatomas pagal Jungtinių Tautų Europos ekonomikos komisijos (JT EEK) Reglamentą Nr. 117 ir vėlesnius jo pakeitimus. Vis dėlto pramonės atstovai parengė pakeistą sukibimo su šlapia danga bandymo metodą, remdamiesi JT EEK Reglamento Nr. 117 5 priedu - taikant šį metodą iš esmės padidėja bandymo rezultatų tikslumas.
(2)
Bandymų rezultatų tikslumas yra lemiamas veiksnys siekiant nustatyti padangų sukibimo su šlapia danga klases. Taip užtikrinama, kad būtų galima teisingai palyginti įvairių tiekėjų padangas. Be to, tiksliais bandymais užtikrinama, kad padanga nebūtų priskirta daugiau kaip vienai klasei, ir sumažinama rizika, kad rinkos priežiūros institucijos vien dėl bandymo metodo netikslumo gaus kitokius bandymo rezultatus negu skelbia tiekėjai.
(3)
Todėl siekiant padidinti padangų bandymų rezultatų tikslumą, reikia atnaujinti sukibimo su šlapia danga bandymo metodą.
(4)
Todėl Reglamentas (EB) Nr. 1222/2009 turėtų būti atitinkamai iš dalies pakeistas.
(5)
Šiame reglamente numatytos priemonės atitinka pagal Reglamento (EB) Nr. 1222/2009 13 straipsnį įkurto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1222/2009 pakeitimas
Reglamentas (EB) Nr. 1222/2009 iš dalies keičiamas taip:
1)
I priedo B dalies pirmas sakinys pakeičiamas taip:
„C1 klasės padangų sukibimo su šlapia danga klasė turi būti nustatoma taikant sukibimo su šlapia danga rodiklį (G) pagal toliau pateiktoje lentelėje nurodytą A-G skalę ir išmatuojama pagal V priedą.“
2)
Šio reglamento priede išdėstytas tekstas pridedamas kaip V priedas.
2 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas valstybėse narėse pagal Sutartis.
Priimta Briuselyje 2011 m. kovo 7 d.

EuroVoc Classification:
Level 1: 100158
100147
100154
100160
Level 2: 100269
100261
100237
100196
Level 3: 87
4418
3641
2494
1362
3632
All Descriptors: 2430
4047
5481
6361
867
893